નિરક્ષર હોવા છતાંય તાકયા તીર ફેંકનારા અને ભકતહૃદયમાં વૈરાગ્ય તથા ભકિતની ખુમારી ચડાવનારા સ્વામીએ એકથી એક ચડે એવા ત્રેવીસ ગ્રંથો લખ્યા છે. એમાં તેમનું પ્રથમ સર્જન યમદંડે તો અનેકને સંસારની બેડી તોડી ભગવદ્ સન્મુખ કર્યા છે. સારસિદ્ધિ, વચનવિધિ, હરિબળગીતા, ધીરજાખ્યાન, સ્નેહગીતા, ભકિતનિધિ, હૃદયપ્રકાશ, કલ્યાણનિર્ણય, હરિસ્મૃતિ, શિક્ષાપત્રીભાષા જેવા ૨૨ ગ્રંથોનો સંગ્રહ સંપ્રદાયમાં નિષ્કુળાનંદકાવ્ય તરીકે પ્રસિદ્ધ થયો છે. તેમાં પુરુષોત્તમપ્રકાશ ગ્રંથે તો કાવ્યનો કળશ ચડાવી દીધો છે. આ તમામ ગ્રંથોનું અક્ષરશઃ વિવરણ કાવ્યના મર્મજ્ઞ પ્રભુપ્રેમી સંત પ.પૂ.સદ્.શ્રી જ્ઞાનજીવનદાસજીસ્વામીએ તે ગ્રંથોની કથામાં કર્યું છે. તે બાવીસેય ગ્રંથો CD-VCD-MP3 ના રૂપમાં અનેક મુમુક્ષુઓને ભગવદભક્તિ અને પ્રભુપ્રાપ્તિનું અજોડ બળ પૂરુ પાડે છે. આ ઉપરાંત, હજારો કીર્તનોની રચના કરી સદ્.નિષ્કુળાનંદસ્વામીએ માત્ર સંપ્રદાયમાં જ નહિ, પણ ગરવી ગુજરાતના સાહિત્ય ક્ષેત્રે અણમોલ ફાળો આપ્યો છે.